To 35-årige mænd er blevet varetægtsfængslet i fire uger ved Retten i Aalborg.

Onsdag aften trængte to 35-årige mænd ind i en lejlighed i Aalborg. Mændene stjal flere mobiltelefoner og et kreditkort i lejligheden. Torsdag formiddag blev de to mænd fremstillet i grundlovsforhør ved Retten i Aalborg. Her blev de begge varetægtsfængslet i fire uger. Det oplyser anklager ved Nordjyllands Politi, Kristina Frandsen. De to mænd er sigtet for røveri og grov vold. Under røveriet onsdag aften havde de to mænd en kniv med sig, som de truede de tilstedeværende personer i den lejlighed, som de havde skaffet sig adgang til. I opgangen ud for lejligheden tildelte de en af personer, der befandt sig i lejligheden, en skalle samt et slag med kniven. Efter sigtelsen blev læst op i retten blev dørene lukket, og derfor kan Kristina Frandsen ikke oplyse mere om begrundelsen for varetægtsfængslingen. Begge mænd nægter sig skyldige, og den ene af de 35-årige mænd har kæret kendelsen. Dommeren mente, at der var begrundet mistanke for, at de var skyldige i sigtelsen, og derfor blev de to mænd varetægtsfængslet. Begge mænd protesterede mod varetægtsfængslingen.